સરકાર વિકાસની વાતો જ નહીં, ગીતો ગાયા કરે છે. પરંતુ પગલાં વિકાસને અટકાવનારાં આવી રહ્યાં છે. આ નવા ડેવલપમેન્ટ પ્લાન્સ-૨૦૩૪ સામે અનેક સવાલો ઊભા થઈ રહ્યા છે. આ પ્લાન્સમાં FSI વિશે પણ ઘણી અસ્પક્ટતા દેખાય છે. જુદા-જુદા વિસ્તારો માટે જુદી-જુદી FSI વધુ ગૂંચવણો સરજી રહી છે. કહેવાય છે કે અનેક કન્ફ્યુઝનને પરિણામે બિલ્ડરો-ડેવલપરો પોતે પ્રોજેક્ટ્સ માટે બિડ ભરતા નથી. મુંબઈમાં ૭૦,૦૦૦ જેટલી હાઉસિંગ સોસાયટીઝ છે, જેમાં અનેક પાસે તો કન્વેયન્સ સુધ્ધાં નથી. અગાઉની સરકારે (કૉન્ગ્રેસ) કન્વેયન્સની સમસ્યાને ચૂંટણીનો મુખ્ય મુદ્દો બનાવ્યો હતો, ઠેર-ઠેર સેમિનારો યોજીને કન્વેયન્સની સમસ્યાને દૂર કરવાનાં વચન આપ્યાં હતાં; પરંતુ સરવાળે પરિણામ શૂન્ય રહ્યું હતું, જેને નવી સરકાર ઉકેલશે એવી આશા બંધાઈ હતી. પણ અત્યારે તો આ આશા પણ અધ્ધર જ છે. ક્યારેક થાય કે સરકાર સવાલો અને સમસ્યા ઉકેલવા પર કામ કરી રહી છે કે વધારવા પર? કન્વેયન્સ મામલે પણ વષોર્થી ગૂંચવણો અકબંધ છે. તેમ છતાં એની માર્ગરેખા આજની તારીખે પણ અસ્પક્ટ છે, જેનો ભોગ સોસાયટી બનતી રહી છે. મુંબઈના રિયલ એસ્ટેટ સેક્ટરમાં કન્વેયન્સ કારમી સમસ્યા બનીને ઊભું છે. નિષ્ણાતો કહે છે કે કન્વેયન્સના મુદ્દામાં તો સીધું સૉલ્યુશન કેમ કરાતું નથી? મોફા (મહારાષ્ટ્ર ઓનરશિપ ફ્લૅટ્સ ઍક્ટ - MOFA)ના કાયદા પ્રમાણે ટેનન્ટેડ પ્રૉપર્ટી હોય તો પણ જે જમીન પર સોસાયટી બની છે એ જમીન સોસાયટીની ગણાય અર્થાત કન્વેયન્સ કોઈ ત્રીજી વ્યક્તિ કે કંપનીને મળી શકતું નથી, માત્ર સોસાયટીને જ મળી શકે છે; કારણ કે સોસાયટીએ બિલ્ડર પાસેથી લેતી વખતે એનાં નાણાં ચૂકવી દીધાં હોય છે. અલબત્ત, અત્યારે પણ આ નિયમ છે અને જાહેર છે. તેમ છતાં સોસાયટીએ એ સાબિત કરવું પડે છે, જેનો ગેરલાભ મોટે ભાગે બિલ્ડરો દ્વારા લેવાતો રહે છે અને નુકસાન કાયમ સોસાયટીને ભોગવવાનું આવે છે. હાઉસિંગ સોસાયટીને આ કન્વેયન્સ મેળવતાં દમ નીકળી જાય છે. સરકારે આ મામલે પણ સચોટ ઉપાય કરવાની તાતી જરૂર છે, પરંતુ સ્થાપિત હિતો એનો ઉકેલ કરવા દેતા નહીં હોવાનું કહેવાય છે. જોકે હાલમાં રીડેવલપમેન્ટમાં જનારા પ્રોજેક્ટ કન્વેયન્સ મેળવવા આગળ વધી શકે છે, એમાં કોઈ બાધા નથી. અત્યારે તો માત્ર FSIની નીતિમાં ફેરફારની જોગવાઈ થઈ રહી છે, પણ કન્વેયન્સની નીતિમાં કોઈ ફેરફાર થવાની વાત હજી બહાર આવી નથી.